48 reklametårn kunne vært reklamefrie fra nyttår, men ifølge Kommunal rapport selger fortsatt firmaet reklame for mange millioner årlig.



Det irriterer en mangeårig motstander av tårnene.



Håkon Wium Lie, stans.no Foto: Kjersti Kanestrøm Lie / NRK

– De burde vært fjernet, sier Håkon Wium Lie fra stans.no.





– Kommunen har brukt 40 millioner på å kjøpe tilbake denne avtalen. Og når disse tårnene står og lyser hele døgnet med reklame og et selskap får alle pengene fortsatt, da er det helt feil.

Langvarig strid

Helt siden de første tårnene kom opp i 2005 har det vært bråk. Selskapet JCDecaux fikk en avtale med kommunen om å erstatte Hafslunds gamle dører til kabelnettet under bakken med fire meter høye tårn med reklame på.



Ola Elvestuen (V) Foto: Kallestad, Gorm / SCANPIX

Blant kritikerne var Venstre. Ola Elvestuen har flere ganger langet ut mot tårnene og blant annet kalt dem påtrengende i bybildet.

Etter mange protester kjøpte byrådet JCDecaux ut av kontrakten.



Fra nyttår kunne tårnene fjernes, men fortsatt står de der, og det private selskapet får alle inntektene. Ifølge Kommunal Rapport kan det bety opptil 13 millioner kroner i året.

– Delt ut penger

– Det virker her som om de har delt ut penger nesten uten tenke seg til et privat firma. Det må jo være en drøm å forhandle med kommunen når de gjør det sånn, sier Wium Lie.

I mars i år ble vinnerdesignet for de nye, reklamefrie tårnene kåret. Da håpet kommunen å kunne sette dem opp i høst.



I mellomtiden har Venstre overtatt ansvaret for saken i byrådet, men når de nye tårnene er klare, er ukjent.



Byråd Hallstein Bjercke opplyser at en prototype kan være klar i februar neste år.